Accidente - Piloto G.E.H. Schijns 


Un storia hopi interesante ta di 
un avion cu a baha na Aruba cu 
Sr. Mimi Kock a conta mi y cu a 
wordo confirma pa Sr. Jerry 
Cassius y tambe na Archivo 
Nacional Aruba ta esun di un 
piloto Hulandes. (Sr. Cassius ta 
un amigo Escritor cu a skirbi e 
buki Aviacion na Antiyas y Arubay 
tambe Historia di Aeropuerto De 
Vuijst na Aruba). Ta trata aki di 
un avion Pander biplane (un avion cu dos hala, ariba y abou di e 
cockpit), pilotea pa e Hulandes, Sr. G.E.H. Schijns, na fin di augustus 
1931 cu a bin for di Corsou pa Aruba. 





Sr. Schijns a obtene su licencia na februari 1931 na Hulanda. El a 
yega Corsou cu su avion chikito riba un bapor, pasobra e avioneta aki 
no por a bula over di Oceano Atlantico. Na Corsou el a biba na Dr. 
Lensweg 322 den districto di Van Engelen, Wilemstad. Su cas tabata 
situa cerca di plantacion Bon Vista. El a bula na varios ocasion ariba 
Aruba cu un bandera di propaganda tras di un avion pa bende 
producto of e tabata duna demonstracion. 


Segun Sr. Mimi Kock, un di nos grandinan ta conta cu, e ta corda cu 
tempo ey e tabata bay scol, e avioneta a baha riba un diabierna atardi 
na parti pariba di Savaneta Kemp riba un pleki limpi. Su mayornan 
tabata biba e tempo ey na Zeewijk 159, cerca di unda e avion aki a 
baha. Ora esaki a baha, e hunto cu e muchanan di scol a core bay 
wak e avion. E avion a keda algun dia na Aruba y Schijns a tuma e 
oportunidad pa acepta algun hende pa bula ariba Aruba y tabata cobra 
algo pa esaki. Sra. Mathilda de Cuba, casa cu Willibrordus (Boddie) de 
Cuba, un di nos grandinan cu na aña 2009 tabata e persona mas bieu 
(104 aña di edad) di Aruba tambe a bula den e avion aki. 


Dia 17 di November 1931, Sr. Schijns a lanta vuelo for di Aruba cu un 
mucha muhe Arubiano di Noord, yama Elizabeth Everon y segun Mimi, 
nan tabata yam'e Betchie (Mula). Otro informacion ta bisa cu 
Elizabeth tabata casa di un Americano, un guardia di seguridad na 
aeropuerto Hato na Corsou. E compania aereo Panam a caba di 
termina su servicio pa Corsou e tempo ey y nan a apunta un guardia 
pa cuida nan instalacion na Hato. Como cu Schijns tabatin su base na 

Hato, probablemente ey el a conoce Betchie. Tambe corant di e tempo 
ey a menciona cu e muhe tabata un Arubiano. Probablemente casa of 
socio di un tal Everon na Corsou, kende a bula pa Aruba cu Schijns y 
nan a disparce riba e vuelo di regreso pa Corsou. 


Segun e journal di gezaghebber di dia 17 di novbember 1931, ta bisa 
cu traimerdia pa 3'or e havenmeester di Corsou a ricibi un noticia cu e 
piloto Schijns a lanta vuelo 11:30 di mainta for di Aruba pa Corsou y 
no a aterisa na Corsou. Un buskeda inmediato riba e isla no a duna 
resultado. E testigonan cu a mir'e lanta vuelo na Aruba a haci un 
declaracion na autoridad. Despues di e buskeda sin resultado, nan a 
conclui, a base di e raportnan di e testigonan, cu el a cay den lama 
hunto cu Schijns y su pasahero. 


Kiko a keda e misterio ta e rumor cu e avion no a cay den lama entre 
Aruba y Corsou, pero Schijns a bay Venezuela cu su pasahero. Esaki 
gezaghebber di Corsou a raporta na e Ministerio di Asunto Colonial na 
Den Haag. Un scenario cu ta parce loke a sosode ta cu Betchie a bin 
Aruba riba un biahe cu Schijns y despues a planea e asina yama “cay 
den lama/disparce” di regreso, pero en realidad a huy pa Venezuela y 
biba hunto felis despues. 

